Document ID: 32005R0776

UREDBA KOMISIJE (ES) št. 776/2005
z dne 19. maja 2005
o sprejetju določenih ribolovnih kvot za leto 2005 v skladu z Uredbo Sveta (ES) št. 847/96 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (1) in zlasti člena 23(4) Uredbe,
ob upoštevanju Uredbe Sveta (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto (2) in zlasti členov 3(3), 4(2) in 5,
ob upoštevanju naslednjega:
(1)
Uredba Sveta (ES) št. 2340/2002 z dne 16. decembra 2002 o določitvi možnosti ribolova staležev rib odprtega morja za leti 2003 in 2004 (3) in Uredba Sveta (ES) št. 2287/2003 z dne 19. decembra 2003 o določitvi ribolovnih možnosti za leto 2004 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova (4), določata, za katere staleže veljajo ukrepi, predvideni z Uredbo (ES) št. 847/96.
(2)
Uredba Sveta (ES) št. 2270/2004 (5) in Uredba Sveta (ES) št. 27/2005 z dne 22. decembra 2004 o določitvi ribolovnih možnosti za leto 2005 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova (6), določata kvote za določene staleže za leto 2005.
(3)
Nekatere države članice so v skladu z Uredbo (ES) št. 847/96 zahtevale, da se del njihovih kvot prenese v naslednje leto. V skladu z omejitvami, določenimi v zadevni uredbi, se zadržane kvote dodajo kvoti za leto 2005.
(4)
V skladu z Uredbo (ES) št. 847/96 se odbitki od nacionalnih kvot za leto 2005 izvedejo na ravni, ki je enaka količini prelova. Ti odbitki se uporabijo ob upoštevanju posebnih določb za staleže, ki spadajo v pristojnost regionalnih ribiških organizacij.
(5)
Uredba (ES) št. 847/96 tudi določa tehtane odbitke od nacionalnih kvot za leto 2005 v primeru prelova dovoljenih iztovorov za leto 2004 za določene staleže, navedene v Uredbi (ES) št. 2270/2004 in v Uredbi (ES) št. 2287/2003.
(6)
Nekatere države članice so v skladu z Uredbo (ES) št. 847/96 zahtevale, da iztovorijo dodatne količine rib določenega staleža. Te presežke dovoljenega iztovora je treba odbiti od njihovih kvot za leto 2005.
(7)
Ukrepi, predvideni s to uredbo, so v skladu z mnenjem Odbora za ribištvo in ribogojstvo -
SPREJELA NASLEDNJO UREDBO:
Člen 1
Kvote, določene z Uredbo (ES) št. 2270/2004 in Uredbo (ES) št. 27/2005 se povečajo, kot je prikazano v Prilogi I, ali zmanjšajo, kot je prikazano v Prilogi II.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. maja 2005

Labels: 18
6